Document ID: 32007D0136

KOMISJONI OTSUS,
23. veebruar 2007,
millega sätestatakse üleminekumeetmed lammaste ja kitsede identifitseerimise ja registreerimise süsteemi jaoks Bulgaarias vastavalt nõukogu määrusele (EÜ) nr 21/2004
(teatavaks tehtud numbri K(2007) 533 all)
(EMPs kohaldatav tekst)
(2007/136/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemislepingut, eriti selle artikli 4 lõiget 3,
võttes arvesse Bulgaaria ja Rumeenia ühinemisakti, eriti selle artiklit 42,
ning arvestades järgmist:
(1)
Nõukogu 17. detsembri 2003. aasta määrusega (EÜ) nr 21/2004 (millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ) (1) sätestatakse eeskirjad lammaste ja kitsede identifitseerimise ja registreerimise süsteemide kehtestamiseks. Sellega nähakse ette, et kõik loomad, kes on sündinud Bulgaarias pärast 1. jaanuari 2007 tuleb identifitseerida kõrvamärgi ning kõrvamärgiga identset individuaalset koodi kandva teise identifitseerimisvahendi abil kuni kuue kuu pikkuse ajavahemiku jooksul ning igal juhul enne loomade äraviimist sünniettevõttest.
(2)
Bulgaaria astus ühendusse 1. jaanuaril 2007. aastal. 17. novembri 2006. aasta kirjas taotles Bulgaaria üleminekumeetmeid lammaste ja kitsede identifitseerimiseks oma riigis ühe aasta pikkuseks ajavahemikuks, mille jooksul tuleks loomad identifitseerida üheainsa kõrvamärgiga, välja arvatud ühendusesiseseks kaubanduseks või kolmandatesse riikidesse eksportimiseks ette nähtud loomad. Sellised loomad tuleb märgistada ühenduse eeskirjade kohaselt, välja arvatud asjaolu, et määruses (EÜ) nr 21/2004 ette nähtud identifitseerimisvahendeid võib kasutada põllumajandusettevõttes, mis ei ole kõnealuse määruse artikli 4 lõikes 1 viidatud sünniettevõte.
(3)
Selleks et lihtsustada üleminekut Bulgaarias praegu kehtivalt korralt määruse (EÜ) nr 21/2004 kohaldamisest tulenevale korrale, on asjakohane sätestada üleminekumeetmed lammaste ja kitsede identifitseerimiseks Bulgaarias.
(4)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu
Otsust kohaldatakse mis tahes lamba- või kitseliiki kuuluvate loomade (edaspidi “loomad”) suhtes, keda peetakse Bulgaarias asuvates põllumajandusettevõtetes.
Artikkel 2
Loomade identifitseerimine Bulgaarias
Kõik loomad tuleb põllumajandusettevõttes identifitseerida enne nende äraviimist sünniettevõttest või üheksa kuu jooksul alates nende sünnist, olenevalt sellest, kumb kuupäev on varasem, vähemalt üheainsa kõrvamärgiga, millel on iga looma jaoks individuaalne kood vastavalt riiklikele eeskirjadele.
Artikkel 3
Ühendusesiseseks kaubanduseks või kolmandatesse riikidesse eksportimiseks ette nähtud loomade identifitseerimine
Kõik ühendusesiseseks kaubanduseks või kolmandatesse riikidesse eksportimiseks ette nähtud loomad tuleb identifitseerida määruse (EÜ) nr 21/2004 kohaselt lisaks käesoleva otsuse artikliga 2 ette nähtud kõrvamärgile.
Erandina määruse (EÜ) nr 21/2004 artikli 4 lõikest 1 võib kasutada selles sättes viidatud identifitseerimisvahendit nõukogu direktiivi 91/68/EMÜ (2) artikli 2 punkti b alapunktis 8 määratletud päritoluettevõttes.
Artikkel 4
Liikumisdokumendi nõue
Määruse (EÜ) nr 21/2004 artikli 3 lõike 1 punktis c viidatud liikumisdokument sisaldab iga looma individuaalseid koode, nagu sätestatud käesoleva otsuse artiklites 2 ja 3.
Artikkel 5
Kohaldamine
Käesolevat otsust kohaldatakse ühinemisakti jõustumise kuupäevast kuni 31. detsembrini 2007.
Artikkel 6
Adressaat
Käesolev otsus on adresseeritud liikmesriikidele.
Brüssel, 23. veebruar 2007

Labels: 7
18
15
6